b"\n_START_ARTICLE_\nOdder (dyr)\n_START_SECTION_\nKendetegn\n_START_PARAGRAPH_\nOdderen har en l\xc3\xa6ngde p\xc3\xa5 indtil ca. 90 centimeter, hertil kommer en 40 centimeter lang hale. Den muskul\xc3\xb8se hale fungerer som styre- og stabiliseringsorgan under sv\xc3\xb8mningen. Skulderh\xc3\xb8jden er ca. 25 til 30 centimeter. En hanodder vejer mellem 10 og 12 kg.  Hunnen vejer mellem 5 og 8 kg. Odderen har en slank krop og en kraftig hale. Det er en fordel, n\xc3\xa5r den skal bev\xc3\xa6ge sig hurtigt gennem vandet. Kroppen er udstrakt og cylindrisk, benene er korte, hovedet er rundt med en stump n\xc3\xa6se, og p\xc3\xa5 halen befinder der sig lange f\xc3\xb8leh\xc3\xa5r, som udg\xc3\xb8r et vigtigt sanseorgan i uklart vand. T\xc3\xa6erne er forbundet med sv\xc3\xb8mmehud. Pelsen er m\xc3\xb8rkebrun. Strube, forhals og hovedets sider er hvidlige._NEWLINE_Odderens pels har p\xc3\xa5 grund af den us\xc3\xa6dvanlige struktur en s\xc3\xa6rlig virkningsfuld isolering mod kulde og fugt: h\xc3\xa5rene er, som i en lynl\xc3\xa5s, forbundet med mikroskopiske sm\xc3\xa5 kiler, der griber ind i hinanden. Der opst\xc3\xa5r en ekstraordin\xc3\xa6rt tyk underuld, som fastholder de isolerende luftbobler, men som samtidigt ogs\xc3\xa5 afviser vand. P\xc3\xa5 grund af dette forbliver odderen t\xc3\xb8r og varm, selv om oddere til forskel fra delfiner, hvaler, isbj\xc3\xb8rne og s\xc3\xa6ler ikke har et tykt isolerende fedtlag. I alt beskytter 80 til 100 millioner h\xc3\xa5r odderen for varmetab; det er indtil 50.000 h\xc3\xa5r per kvadratcentimeter. Dens f\xc3\xa6ldning foreg\xc3\xa5r langsomt og i dens voksentid tilbringer den ca. 10 procent af sin tid med at pleje sin pels._NEWLINE_Odderen adskiller sig fra den nordamerikanske odder (Lontra canadensis) ved at have en kortere nakke, bredere ansigt med st\xc3\xb8rre afstand imellem \xc3\xb8rerne og en l\xc3\xa6ngere hale.\n_START_SECTION_\nSystematik\n_START_PARAGRAPH_\nDen pr\xc3\xa6cise taksonomiske inddeling er endnu ikke endelig opklaret. Odderen, Lutra lutra, er en af mindst 9 forskellige arter i underfamilien Lutrinae. Eksempler p\xc3\xa5 andre arter er asiatisk dv\xc3\xa6rgodder og havodderen ved den nordamerikanske stillehavskyst.\n_START_SECTION_\nUdbredelse\n_START_PARAGRAPH_\nMan finder odderen i n\xc3\xa6sten hele Europa, men ikke i Island, F\xc3\xa6r\xc3\xb8erne og p\xc3\xa5 Middelhavets  \xc3\xb8er. I Asien er den udbredt mod nord til den nordlige polarcirkel. Men den undg\xc3\xa5r de centralasiatiske stepper og \xc3\xb8rkner. Den forekommer ogs\xc3\xa5 i Japan og til Sunda\xc3\xb8erne og i Marokko og Algeriet. I bjergomr\xc3\xa5derne forekommer den indtil en h\xc3\xb8jde af 2500 meter. Indenfor dens udbredelsesomr\xc3\xa5der er den dog truet i mange regioner. I Mellemeuropa findes den endnu i st\xc3\xb8rre bestande i Tjekkiet, i det \xc3\xb8stlige Tyskland og i Bayerischer Wald s\xc3\xa5vel i et mindre antal i \xc3\x98strig. Indenfor disse store udbredelsesomr\xc3\xa5der er der beskrevet indtil 13 underarter.\n_START_SECTION_\nDansk udbredelse\n_START_PARAGRAPH_\nOdderen var i l\xc3\xb8bet af 1900-tallet t\xc3\xa6t p\xc3\xa5 at blive udryddet i Danmark. Trods en fredning i 1967 fandtes den i 1980'erne kun i Nordvestjylland og blev betragtet som det mest truede pattedyr i Danmark. En lang r\xc3\xa6kke milj\xc3\xb8m\xc3\xa6ssige tiltag, is\xc3\xa6r naturgenopretninger af odderens levesteder, hjalp bestanden, s\xc3\xa5 den nu er udbredt over hele Jylland. Odderen er desuden siden 2007 fundet p\xc3\xa5 Fyn. Ved unders\xc3\xb8gelser i 1995, 1996, 2000 og 2007 blev der ogs\xc3\xa5 fundet klare beviser for tilstedev\xc3\xa6relsen af odder p\xc3\xa5 Vestsj\xc3\xa6lland og Nordvestsj\xc3\xa6lland. I dag er odderen igen i fremgang. Der er m\xc3\xa5ske mellem 500 og 1000 oddere i Danmark, de fleste i Jylland.\n_START_SECTION_\nLevesteder\n_START_PARAGRAPH_\nDens foretrukne levesteder er lavvandede floder og \xc3\xa5er med tilvoksede bredder og oversv\xc3\xb8mmede omr\xc3\xa5der. Tilbagegangen af s\xc3\xa5danne omr\xc3\xa5der og jagt har f\xc3\xb8rt til, at den nogle steder forsvandt eller blev meget sj\xc3\xa6lden. Den kan leve i alle arter af ferskvandomr\xc3\xa5der, s\xc3\xa5 l\xc3\xa6nge vandet er klart og fiskerigt, og at der er muligheder for at gemme sig langs bredden. Odderen er overvejende tilknyttet vand med fisk. I Danmark drejer det sig mest om moser, s\xc3\xb8er og vandl\xc3\xb8b, men ogs\xc3\xa5 i mindre grad langs saltvandskyster. Der findes ikke en f\xc3\xa6lles livsstil for oddere: De tilpasser sig efter omgivelserne, som f.eks. landskab og hvor uforstyrret omr\xc3\xa5det er, for at have den bedste mulighed for at overleve.\n_START_SECTION_\nAdf\xc3\xa6rd\n_START_PARAGRAPH_\nDen forr\xc3\xa5der sin tilstedev\xc3\xa6relse ved dens ellers godt camouflerede udgange og de udtr\xc3\xa5dte odderstier med odderopkast samt ved markeringssekret og bytterester. P\xc3\xa5 den mudrede jord eller i sne kan man se dens fodspor og sl\xc3\xa6besporet fra halen. Begge k\xc3\xb8n er st\xc3\xa6rkt territorieh\xc3\xa6vdende over for dyr af samme k\xc3\xb8n. De gennemsnitlige territorier er for hunner 2-4 km\xc2\xb2 vand og 1 til 3 kilometer vandl\xc3\xb8b, hannernes er betydeligt st\xc3\xb8rre. De kan v\xc3\xa6re aktive b\xc3\xa5de nat og dag. De hviler sig p\xc3\xa5 land og er aktive i vandet. De er gode sv\xc3\xb8mmere og dykkere, og kan holde sig under vand i otte minutter, hvis de ikke forstyrres. N\xc3\xa5r de sv\xc3\xb8mmer rager kun hoved og hals op over vandet, mens resten af kroppen bliver under vandet. _NEWLINE_Odderen graver sin hule t\xc3\xa6t ved vandet. Indgangen ligger ca. 50 centimeter under vandoverfladen; hulen befinder sig over h\xc3\xb8jvandsgr\xc3\xa6nsen og er derfor altid t\xc3\xb8r. En luftskakt forbinder den med omverdenen._NEWLINE_Han og hun er kun sammen i forbindelse med parringen. Hunnen er derfor alene om ungerne. De to k\xc3\xb8n kan dog m\xc3\xb8des, hvis deres fourageringsomr\xc3\xa5der overlapper. Hunnen er k\xc3\xb8nsmoden i en alder af omkring to \xc3\xa5r. Den er i l\xc3\xb8betid i 14 dage ad gangen med 40 dages mellemrum \xc3\xa5ret rundt. Odderen kan derfor have unger p\xc3\xa5 alle \xc3\xa5rstider, dog oftest om sommeren. Hunnen er dr\xc3\xa6gtig i cirka 61 dage. Ungerne f\xc3\xb8des i en hule og normalt findes 2-3 unger i kuldet. Ungerne f\xc3\xb8des blinde og \xc3\xa5bner f\xc3\xb8rst \xc3\xb8jnene efter omkring 30 dage. Dietiden varer omkring 55 dage, men de er afh\xc3\xa6ngige af moderen i et \xc3\xa5r. Den lange frav\xc3\xa6nningstid kan v\xc3\xa6re \xc3\xa5rsagen til, at hunnen kun f\xc3\xa5r unger hvert andet \xc3\xa5r._NEWLINE_Odderen lever overvejende af fisk med en l\xc3\xa6ngde p\xc3\xa5 10-15 centimeter, som aborre, \xc3\xa5l, skalle, karpe, laks, \xc3\xb8rred, hundestejle og \xc3\xa5lekvabbe, men ogs\xc3\xa5 af mindre pattedyr, fugle, fr\xc3\xb8er, vandinsekter og krebsdyr. De mindre fisk \xc3\xa6der den liggende i vandet, mens st\xc3\xb8rre fisk tages med p\xc3\xa5 land."